****

***ՀՀ կրթության տեսչական մարմին***

***ՀԱՇՎԵՏՎՈՒԹՅՈՒՆ***

***ՀՀ 30 ԴՊՐՈՑՆԵՐՈՒՄ ԻՐԱԿԱՆԱՑՎԱԾ***

***«ԱՋԱԿՑՈՒԹՅՈՒՆ ՈՒՍՈՒՑՄԱՆ ԿԱԶՄԱԿԵՐՊՄԱՆԸ» ԾՐԱԳՐԻ ԱՐԴՅՈՒՆՔՆԵՐԻ ՎԵՐԱԲԵՐՅԱԼ***

***Փետրվար, 2024***

***Բովանդակություն***

|  |  |  |
| --- | --- | --- |
| ***1.*** | ***Նախաբան*** | ***3*** |
| ***2.*** | ***Դասալսման գործիքակազմ*** | ***5*** |
| ***3.*** | ***Դասերի արդյունավետության գնահատման արդյունքներն՝ ըստ բնութագրիչների*** | ***7*** |
| ***4.*** | ***Ուսուցչի ՏՀՏ իմացությունն ու կիրառումը ուսուցման ընթացքում*** | ***24*** |
| ***5.*** | ***Կորելացիոն վերլուծություն*** | ***27*** |
| ***6․*** | ***Գրավոր աշխատանքների արդյունքներ*** | ***30*** |
| ***7.*** | ***Գնահատում*** | ***32*** |
| ***8․*** | ***Եզրակացություն*** | ***35*** |

1. ***ՆԱԽԱԲԱՆ***

***02 փետրվարի 2024թ.***

ՀՀ կրթության տեսչական մարմնի (այսուհետ՝ տեսչական մարմին) 2023 թվականի ստուգումների տարեկան ծրագրի շրջանակում, տեսչական մարմնի գործունեության 2023 թվականի տարեկան ծրագրում ներառված՝ «Աջակցություն ուսուցման կազմակերպմանը» (այսուհետ՝ ԱՈՒԿ) ծրագրին համապատասխան, իրականացվել են դասալսումներ Երևան քաղաքի և ՀՀ մարզերի հետևյալ 30 հանրակրթական ուսումնական հաստատություններում (այսուհետ՝ դպրոց)․

* ***Երևանի հհ․ 51, 56, 116, 131, 150, 155, 177 հիմնական,***
* ***ՀՀ Արարատի մարզի Արարատի հ․ 3, Արտաշատի հ․ 1, Մասիսի հ․ 2 հիմնական,***
* ***ՀՀ Արմավիրի մարզի Վաղարշապատի հ․հ․ 3, 4, 6, Մեծամորի հ․ 1 հիմնական, Փարաքարի միջնակարգ,***
* ***Կոտայքի մարզի Չարենցավանի հհ․ 2, 3 հիմնական, Հրազդանի հհ․ 12, 14 հիմնական, Զովունու միջնակարգ,***
* ***ՀՀ Լոռու մարզի Վանաձորի հ․ 2, Ալավերդու հ․ 2 հիմնական, Ստեփանավանի հ․ 6, Վանաձորի հ․ 18 միջնակարգ,***
* ***ՀՀ Շիրակի մարզի Գյումրու հh. 10, 40 հիմնական,***
* ***ՀՀ Գեղարքունիքի մարզի Վարդենիսի հ․ 4, Սևանի հ․ 3, Վարդենիկի հ․ 2 հիմնական***
* ***ՀՀ Սյունիքի մարզի Սիսիանի հ․ 4 հիմնական դպրոցներում։***

Ուսուցիչներին տեղում մեթոդական աջակցություն ցուցաբերելու, դասերի ընթացքում առաջացած խնդիրների բարձրաձայնման և լուծման, ինչպես նաև դասավանդման և ուսումնառության որակի բարձրացման և կրթության արդյունավետ կազմակերպման նպատակով իրականացվել են՝

* + ուսումնական պարապմունքների լսումներ**[[1]](#footnote-1)** «Հայոց լեզու» և «Մաթեմատիկա» («Հանրահաշիվ», «Երկրաչափություն») առարկաներից 6, 9, 11 դասարաններում, դասավանդողի և սովորողի գործողությունների դիտարկում, գրավոր առաջադրանքների միջոցով սովորողների գիտելիքների գնահատում.
  + դասավանդողի մանկավարժամեթոդական կարողությունների, մասնագիտական գիտելիքների, տեղեկատվական և հաղորդակցական տեխնոլոգիաների կիրառման զարգացմանն ուղղված մեթոդական աջակցության տրամադրում:

Դասալսումներն իրականացրել են գործընթացում օրենսդրությամբ սահմանված կարգով ներգրավված մասնագետները՝ տեսչական մարմնի կողմից մշակված գործիքակազմի (դասալսման և սովորողների ուսումնառության, ուսուցիչների դասավանդման և կրթության բովանդակային կազմակերպման որակի վերաբերյալ եզրակացությունների ձևաթղթեր) հիման վրա:

Դասալսումներն իրականացվել են դպրոցի այն ուսուցիչների մոտ, որոնց դասավանդած դասարաններում (6, 9, 11) սովորողների մնացորդային գիտելիքների մակարդակը որոշելու նպատակով տեսչական մարմնի կողմից իրականացվող ստուգումների շրջանակում տրվել են գրավոր աշխատանքներ «Հայոց լեզու» (Մայրենի) և «Մաթեմատիկա» («Հանրահաշիվ», «Երկրաչափություն») առարկաներից:

*«Մաթեմատիկա» առարկայից կազմված գրավոր առաջադրանքները, իսկ «Հայոց լեզու» առարկայից տրված թելադրության նյութերը վերցվել են նախորդ դասարանում անցած նյութերից՝ սովորողների մնացորդային գիտելիքների ստուգման նպատակով:*

Ուսումնական պարապմունքների լսումների հիման վրա դասալսողների կողմից լրացվել են դասալսումների ձևաթղթերը (ըստ դրանց լրացման ուղեցույցի), կազմվել են սովորողների ուսումնառության, ուսուցիչների դասավանդման և կրթության բովանդակային կազմակերպման որակի վերաբերյալ եզրակացություններ:

Տեսչական մարմնի կողմից դասալսող մասնագետների ներկայացրած տվյալները համադրվել են սովորողների գիտելիքների գնահատման արդյունքների միջին ցուցանիշների հետ՝ դասավանդման և ուսումնառության արդյունավետության գնահատաման ամփոփ պատկեր ստանալու նպատակով:

Ուսուցիչների գնահատումն իրականացվել է 4 միավորային (4՝ «Գերազանց», 3՝ «Լավ», 2՝ «Բավարար», 1՝ «Անբավարար»), իսկ սովորողների գնահատումը՝ 10 միավորային սանդղակով (9-10՝ «Գերազանց», 7-8՝ «Լավ», 4-6՝ «Բավարար», 1-3՝ «Անբավարար»):

Ուսուցիչները գնահատվել են ըստ հետևյալ բնութագրիչների՝

* ուսուցիչների ՏՀՏ իմացությունն ու կիրառումը ուսուցման ընթացքում՝ ըստ դասալսումների արդյունքների.
* դասերի արդյունավետության միջին գնահատականը՝ ըստ դասալսումների արդյունքների.
* ուսուցիչների դասավանդած 6-րդ, 9-րդ և 11-րդ դասարաններում տրված գրավոր աշխատանքներից Անբավարար գնահատված սովորողների միջին տոկոսային թվի հաշվարկային գնահատականը.
* ստուգման ընթացքում տրված գրավոր աշխատանքներից և նույն սովորողների՝ տվյալ առարկայի նախորդ տարվա տարեկան «Անբավարար» գնահատականների տարբերության հաշվարկային միավորը:

Այս համատեքստում նշված **30** դպրոցներում դասալսումներ են իրականացվել **224** (հայոց լեզվի և գրականության՝ **116** և մաթեմատիկայի՝ **108)** ուսուցիչների մոտ: Յուրաքանչյուր ուսուցչի մոտ իրականացվել է առնվազն 3 դասալսում:

Ուսուցիչների և սովորողների գնահատման միջին արդյունքներն, ըստ առարկաների, ներկայացված են աղյուսակ 1-ում.

***Աղյուսակ 1.***

|  |  |  |
| --- | --- | --- |
| *Գնահատման միջին արդյունքներ ըստ առարկաների* | | |
|  | ***Հայոց լեզու*** | ***Մաթեմատիկա*** |
| *Ուսուցիչներ* | *2.9 («Լավ»)* | *2.7 («Բավարար»)* |
| *Սովորողներ* | *5.4 («Բավարար»)* | *4.4 («Բավարար»)* |

Դասալսումների արդյունքում՝

***հայոց լեզվի 116 ուսուցիչներից*** «Գերազանց» են գնահատվել 22-ը (19**%**), «Անբավարար»` 1-ը (1%),

***մաթեմատիկայի 108 ուսուցիչներից*** «Գերազանց» են գնահատվել 16-ը (1**5%**), «Անբավարար»` 1-ը (1**%**):

1. ***ԴԱՍԱԼՍՄԱՆ ԳՈՐԾԻՔԱԿԱԶՄ***

Ուսուցիչների կողմից վարած դասերի արդյունավետությունը գնահատվել է՝ ըստ դասալսման գործիքակազմի:

Դասալսման գործիքակազմը բաղկացած է դասալսման և եզրակացության ձևաթղթերից:

***Դասալսման ձևաթուղթը*** ներառում է ընդհանուր տեղեկություններ դպրոցի, դասավանդող ուսուցչի, դասալսող մասնագետի, դասավանդվող առարկայի, դասարանի/դասաժամի, սովորողների ընդհանուր թվի, դասին ներկա սովորողների թվի, նախորդ և տվյալ դասերի թեմաների վերաբերյալ տեղեկություններ և բաղկացած է երեք՝ «Ա) Ուսումնական նպաստավոր միջավայր», «Բ) Դասավանդում», «Գ) Կարողունակությունների ձևավորում» բաժիններից: Գնահատումն իրականացվել է 4 միավորային սանդղակով՝ ըստ բոլոր բնութագրիչների: Որոշ բնութագրիչների դեպքում կատարվել է «Չ/Պ» (չի պահանջվում, վերաբերելի չէ) գրառումը: Դասալսման ձևաթղթի գործածման համար դասալսողներին տրամադրվել է համապատասխան ուղեցույց:

***Եզրակացությունը*** բաղկացած է *Ուսուցում, Եզրակացություն, Գնահատում* հավելվածներից:

Մասնավորապես՝

***1.*** ***Ուսուցում*** հավելվածի միջոցով դասալսողի կողմից ներկայացվել է ուսուցման ընդհանուր նկարագիրը՝ ըստ «Դասալսման արդյունքում միջին գնահատական», «Գնահատման հիմնավորում՝ ըստ փաստերի», «Եզրահանգում», «Տրամադրված մեթոդական աջակցություն» բնութագրիչների:

***2. Եզրակացություն*** հավելվածի միջոցով դասալսող մասնագետի կողմից, ըստ դասալսման արդյունքների, ներկայացվել է եզրակացություն ուսումնական նպաստավոր միջավայրի, դասավանդման, սովորողների մոտ կարողունակությունների ձևավորման վերաբերյալ:

***3. Գնահատում*** հավելվածի միջոցով տրվել է ուսուցչի վերջնական գնահատականը, որի համար հիմք են հանդիսացել դասալսող մասնագետի եզրակացության և գրավոր աշխատանքների արդյունքները:

Ուսուցչի վերջնական գնահատականը ձևավորվել է տեսչական մարմնում՝ այդ ուսուցիչների դասավանդած դասարաններում տեսչական մարմնի կողմից տրված գրավոր աշխատանքների գնահատականների, նույն սովորողների՝ տվյալ առարկայի նախորդ տարվա տարեկան գնահատականների համադրման արդյունքում:

Ինչպես արդեն նշվեց, դասալսման գործընթացը գնահատվել է ըստ 3 խումբ բնութագրիչների.

***Ա) Ուսումնական նպաստավոր միջավայր***

Ուսումնական միջավայրի գնահատման գործընթացում հաշվի են առնվել դասարանի կահավորանքը, դասավանդողների հաղորդակցման մշակույթը և դասարանի ու դասաժամի կառավարումը դասավանդողների կողմից:

***Բ) Դասավանդում***

Դասավանդման գործընթացը գնահատելիս հաշվի են առնվել ուսուցչի կողմից դասի խթանման, սովորողների կողմից նյութի ընկալման ստուգման և գնահատման, հետադարձ կապի ապահովման և տնային աշխատանքի հանձնարարման ու ստուգման ռազմավարությունների ու մեթոդների կիրառումը:

***Գ) Կարողունակությունների ձևավորում***

Սովորողների կարողունակությունների ձևավորման գործընթացը գնահատելիս հաշվի են առնվել դասավանդողի կողմից սովորողների քննադատական և ստեղծագործական մտածողության, ինքնուրույնության և համագործակցության ձևավորմանը միտված ուղղությունների ու մեթոդների կիրառումը:

Գնահատման արդյունքում՝ ըստ ձևաթղթի բնութագրիչների և առարկաների, առկա է հետևյալ թվային պատկերը (տե՛ս աղյուսակ 2).

***Աղյուսակ 2.***

|  |  |  |
| --- | --- | --- |
| ***Ուսուցիչների գնահատման միջին արդյունքներ՝ ըստ դասալսման ձևաթղթի պահանջների և դասալսողների կողմից ներկայացված եզրակացության*** | | |
| ***Բնութագրիչներ*** | ***Հայոց լ. և գրականություն*** | ***Մաթեմատիկա*** |
| ***Ուսումնական նպաստավոր միջավայր*** | *3.4 («Լավ»)* | *3.4 («Լավ»)* |
| ***Դասավանդում*** | *3.3 («Լավ»)* | *3.3 («Լավ»)* |
| ***Կարողունակությունների ձևավորում*** | *3․2 («Լավ»)* | *3․1 («Լավ»)* |

Չնայած քանակական վերլուծությունը ցույց է տալիս, որ դասերի արդյունավետությունը՝ ըստ 3 խումբ բաղադրիչների, գնահատվել է «Լավ», ինչը դրական է, սակայն որակական տվյալները՝ հիմքերը, եզրակացությունները, մեթոդական աջակցության վերաբերյալ տեղեկատվությունը ցույց են տալիս, որ առկա են նաև խնդիրներ, որոնց լուծումը կարող է էապես դրական ազդեցություն ունենալ դասավանդման և ուսումնառության արդյունավետության բարձրացման վրա:

**3*. ԴԱՍԵՐԻ ԱՐԴՅՈՒՆԱՎԵՏՈՒԹՅԱՆ ԳՆԱՀԱՏՄԱՆ ԱՐԴՅՈՒՆՔՆԵՐՆ՝ ԸՍՏ ԲՆՈՒԹԱԳՐԻՉՆԵՐԻ***

***Ա) Ուսումնական նպաստավոր միջավայր***

Դասալսման գործընթացի գնահատման բնութագրիչների առաջին խումբը, ինչպես արդեն իսկ նշվել է, վերաբերում է ուսումնական նպաստավոր միջավայրին: Մասնավորապես, գնահատվել են դասապրոցեսի ընթացքում դասարանի կահավորանքը, ուսուցիչների հաղորդակցման մշակույթը, ինչպես նաև նրանց կողմից դասարանի և դասաժամի կառավարումը:

***Հայոց լեզվի*** դասաժամերին ուսումնական միջավայրի գնահատման միջին արդյունքներն, ըստ դպրոցների, ներկայացված են գծապատկեր 1-ում՝

***Գծապատկեր 1***

Ըստ գնահատման արդյունքների միջինացված տվյալների՝ բոլոր 30 դպրոցներում հայոց լեզվի դասերին ուսումնական նպաստավոր միջավայրը գնահատվել է «Գերազանց» և «Լավ»։ Ըստ գծապատկեր 1-ի տվյալների՝ ամենաբարձր արդյունքը գրանցվել է Երևանի հ․ 56, ամենացածր արդյունքը՝ Գյումրու հ․ 40 հիմնական դպրոցներում:

***Մաթեմատիկայի*** դասաժամերին ուսումնական միջավայրի գնահատման միջին արդյունքներն, ըստ դպրոցների, ներկայացված են գծապատկեր 2-ում՝

***Գծապատկեր 2***

Ըստ գնահատման արդյունքների միջինացված տվյալների՝ մաթեմատիկայի դասերին ուսումնական նպաստավոր միջավայրը «Բավարար» է գնահատվել միայն Վանաձորի հ․ 2 հիմնական դպրոցում։ Ըստ գծապատկեր 2-ի տվյալների՝ ամենաբարձր արդյունքը գրանցվել է Երևանի հ․ 177 հիմնական դպրոցում։

Համադրվել են ուսումնական միջավայրի գնահատման արդյունքներն՝ ըստ առարկաների և գնահատման բնութագրիչների (Գծապատկեր 3):

***Գծապատկեր 3***

Համաձայն Գծապատկեր 3-ի տվյալների՝ գնահատման արդյունքներն ավելի ցածր են հայոց լեզվից:

Համեմատաբար ցածր արդյունքներ երկու առարկաների դեպքում էլ գրանցվել են Դասարանի և դասաժամի կառավարում բնութագրիչից:

Չնայած դասալսողները հիմնականում նշել են, որ թե՛ հայոց լեզվի, թե՛ մաթեմատիկայի դասերին ուսումնական միջավայրը համապատասխանում է սահմանված պահանջներին, այնուամենայնիվ, ընդհանրացնելով ցածր և բարձր գնահատումների արդյունքում նրանց կողմից ներկայացված դիտարկումները՝ ստացվել է այսպիսի պատկեր.

***ցածր գնահատված դպրոցներում՝***

* դասարանի կահավորանքը ոչ միշտ է հարմարեցված սովորողների կարիքներին,
* ուսումնական նյութերը բազմազան չեն,
* ուսուցիչները սահմանափակվում են միայն դասագրքով,
* չեն կիրառվում ՏՀՏ գործիքներ,
* ոչ միշտ են սահմանվում աշխատանքային կանոններ,
* ոչ բոլոր սովորողներն են ներգրավված դասին,
* դասի պլանավորումն ու ժամանակի կառավարումը ոչ միշտ են արդյունավետ,
* դասի որոշ փուլեր ժամանակի ոչ ճիշտ բաշխման արդյունքում ամբողջական չեն իրագործվում,
* որոշ դեպքերում անհրաժեշտ դիդակտիկ նյութերը առկա են, սակայն ամբողջովին չեն կիրառվում, դասի ժամանակը մասամբ է արդյունավետ օգտագործվում:

***բարձր գնահատված դպրոցներում՝***

* դասի կահավորանքը համապատասխանում է դասին, մատուցվող նյութին,
* առկա են պաստառներ, նկարներ, զննական պարագաներ,
* դասին առկա է համակարգչային ձևավորում,
* առկա դիդակտիկ նյութերը հարմարեցված են սովորողների կարիքներին,
* դասավանդողներն ունեն համապատասխան կեցվածք, ոճ,
* դասի ժամանակը հիմնականում արդյունավետ է օգտագործվում,
* սովորողների հանդեպ հարգանք է դրսևորվում, արձագանքվում է նրանց կարիքներին, չի ցուցաբերվում խտրական վերաբերմունք,
* սահմանվում են աշխատանքային հստակ կանոններ, հաճախ է իրականացվում դրական վարքագծի խթանում, մատնանշվում են սովորողների ջանքերը:

|  |
| --- |
| ***Դասալսող մասնագետների կողմից տրամադրվել է մեթոդական աջակցություն բոլոր սովորողներին դասապրոցեսին ներգրավելու, դասն արդյունավետ կառավարելու, նախապես պլանավորելու, ինչպես նաև դասաժամին հետևելու ուղղություններով։ Քննարկվել են գնահատման մեթոդաբանությունը, գնահատականը սովորողներին հենց դասի ժամանակ հայտնելու և հիմնավորելու, տարբերակված մոտեցում ցուցաբերելու անհրաժեշտությունը: Առաջարկվել է սովորողների ներգրավածությունը դասապրոցեսին ապահովելու նպատակով կիրառել ՏՀՏ գործիքակազմ և օգտվել Quizzis, learningapps.org, Google forms գործիքներից: Ինչպես նաև սովորողների առաջընթացը խրախուսելու նպատակով՝ կիրառել գնահատման տարբեր ձևեր, հիմնավորել, մեկնաբանել գնահատականը, սահմանել աշխատանքային հստակ կանոններ, որոնք ընկալելի կլինեն բոլոր սովորողների համար։*** |

***Բ) Դասավանդում***

Դասալսման գործընթացի գնահատման բնութագրիչների երկրորդ խումբը վերաբերում է դասապրոցեսի ընթացքում դասի խթանման, նյութի ընկալման ստուգման և գնահատման, հետադարձ կապի ապահովման, ինչպես նաև տնային աշխատանքների հետ կապված աշխատանքներին:

Հայոց լեզվի դասաժամերին դասարանի կահավորանքի գնահատման միջին արդյունքներն, ըստ դպրոցների, ներկայացված են գծապատկեր 4-ում՝

***Գծապատկեր 4***

Ըստ գնահատման արդյունքների միջինացված տվյալների՝ հայոց լեզվի դասերին դասավանդումը «Գերազանց» է գնահատվել 9 դպրոցներում, մնացած 21-ում՝ «Լավ»։

Ըստ գծապատկեր 4-ի տվյալների՝ ամենաբարձր արդյունքը գրանցվել է Մեծամորի հ․ 1 դպրոցում, ամենացածր արդյունքը՝ Արտաշատի հ․ 1 հիմնական դպրոցում:

Մաթեմատիկայի դասաժամերին դասավանդման գնահատման միջին արդյունքներն, ըստ դպրոցների, ներկայացված են գծապատկեր 5-ում՝

***Գծապատկեր 5***

Ըստ գնահատման արդյունքների (գծապատկեր 5)՝ մաթեմատիկայի դասերին դասավանդումը «Գերազանց» է գնահատվել 9, «Լավ»՝ 29, Բավարար՝ 2 դպրոցներում: Ամենաբարձր արդյունքը՝ Գերազանց՝ գրանցվել է Արարատի հ․ 3 հիմնական դպրոցում, ամենացածր արդյունքը՝ Բավարար՝ Վանաձորի հ․ 2 հիմնական դպրոցում:

Համադրվել են Դասավանդում բաղադրիչի գնահատման արդյունքները՝ ըստ առարկաների և գնահատման բնութագրիչների (Գծապատկեր 6):

***Գծապատկեր 6***

Համաձայն գծապատկեր 6-ի տվյալների՝ գնահատման արդյունքները երկու առարկաների դեպքում էլ գրեթե նույնն են։

30 դպրոցների գնահատված ուսուցիչների միջին գնահատականներն, ըստ Դասավանդում բաղադրիչի բնութագրիչների, գտնվում են 3․1-ից 3.6 միջակայքում, այսինքն՝ գնահատվել են Լավ և Գերազանց։ Եվ՛ հայոց լեզվի, և՛ մաթեմատիկայի դեպքերում ուսուցիչները համեմատաբար ցածր են գնահատվել՝ ըստ Նյութի ընկալման ստուգում և գնահատում բնութագրիչի:

Ըստ Դասավանդում բաղադրիչի՝ ***համեմատաբար ցածր գնահատված ուսուցիչների***մասով դասալսողները նշել են՝

* դասի նպատակները և վերջնարդյունքները հաճախ փոխկապակցված չեն,
* հաճախ չեն ներկայացվում դասի վերջնարդյունքները,
* ուսուցիչների կողմից ընտրված հարցերն ու առաջադրանքները խորքային չեն ստուգում սովորողների ընկալման և իմացության մակարդակը,
* հետադարձ կապի ժամանակ սովորողներին հնարավորություն չի տվում ինքնուրույն հասկանալու իրենց սխալները,
* չեն կիրառվում սովորողների ուսումնառությունը, գիտելիքների ամրապնդումը և ներգրավվածությունը խթանող ակտիվ մեթոդներ,
* որոշ դասերի ընթացքում դասի միջառարկայական, ներառարկայական կապերը, գիտելիքի և առօրյայի հետ կապը հստակ չեն արտացոլվում,
* սովորողների իմացության ստուգումը հիմնականում միավորային կամ ձևավորող գնահատմամբ չի իրականացվում և չի հիմնավորվում,
* ստուգվում է ոչ բոլոր սովորողների իմացության մակարդակը, ոչ բոլոր սովորողներն են ներգրավված դասին,
* հետադարձ կապի ապահովումը թույլ է կամ չի ապահովվում, տնային աշխատանքները տարբերակված չեն,
* առաջադրանքների ստուգման համար բավարար ժամանակ չի հատկացվում:

***Բարձր գնահատված ուսուցիչների*** մոտ պատկերը հետևյալն է՝

* դասի նպատակները սահմանվում են հստակ և իրատեսական,
* բոլոր սովորողներն ընդգրկված են դասապրոցեսին,
* օգտագործվում են դասի նպատակներից բխող մեթոդներ, հնարներ և միջոցներ,
* ուսումնական նյութը, նոր հասկացությունները մատուցվում են պարզ ու մատչելի,
* կիրառվում են գնահատման տարբեր մեթոդներ, գնահատականները հիմնավորվում են,
* ապահովվում են դասի վերջնարդյունքները,
* ապահովվում է հետադարձ կապ,
* ստեղծվում են ներառարկայական և միջառարկայական կապեր,
* տնային աշխատանքները նպատակային են:

|  |
| --- |
| ***Դասալսող մասնագետների կողմից տրամադրվել է մեթոդական աջակցություն սովորողներին դասապրոցեսին ներգրավելու, դասապրոցեսի ընթացքում տարբեր դասավանդման մեթոդներ կիրառելու, յուրաքանչյուր դասին առանձին պահանջներ ու նպատակներ հստակեցնելու, օրվա դասը նախորդ դասերի հետ համեմատելու ուղղություններով:***  ***Քննարկվել են գնահատման մեթոդաբանությունը, գնահատականը սովորողներին հենց դասի ժամանակ հայտնելու և հիմնավորելու, տարբերակված մոտեցում ցուցաբերելու, ինչպես նաև խմբային աշխատանքներ կազմակերպելու անհրաժեշտությունը: Դասալսող մասնագետների կողմից տրամադրվել են նյութեր, մեթոդների մանրամասն նկարագրություններ, դասի պլաններ: Առաջարկվել է սովորողների ներգրավածությունը դասապրոցեսին ապահովելու նպատակով կիրառել ՏՀՏ գործիքակազմ։*** |

***Գ) Կարողունակությունների ձևավորում***

Սովորողների Կարողունակությունների ձևավորում բաղադրիչի գնահատումն իրականացվում է ըստ սովորողների մոտ քննադատական և ստեղծագործական մտածողության, ինքնուրույնության և համագործակցության ձևավորման բնութագրիչների գնահատումների:

Հայոց լեզվի դասաժամերին Կարողունակությունների ձևավորում բաղադրիչի գնահատման միջին արդյունքներն, ըստ դպրոցների, ներկայացված են գծապատկեր 7-ում՝

***Գծապատկեր 7***

Ըստ գնահատման արդյունքների միջինացված տվյալների՝ հայոց լեզվի դասերին կարողունակությունների ձևավորումը «Բավարար»՝ գնահատվել միայն երկու դպրոցներում, մնացած դեպքերում՝ «Լավ» և «Գերազանց»։ Ըստ գծապատկեր 7-ի տվյալների՝ ամենաբարձր արդյունքը գրանցվել է Մեծամորի հ․ 1 հիմնական դպրոցում, իսկ ամենացածր արդյունքը՝ Արտաշատի հ․ 1 հիմնական դպրոցում:

Մաթեմատիկայի դասաժամերին կարողունակությունների ձևավորման գնահատման միջին արդյունքներն, ըստ դպրոցների, ներկայացված են գծապատկեր 8-ում՝

***Գծապատկեր 8***

Ըստ գնահատման արդյունքների (գծապատկեր 8)՝ մաթեմատիկայի դասերին կարողունակությունների ձևավորումը Բավարար է գնահատվել 4 դպրոցներում, «Լավ»՝ 18 դպրոցներում՝ «Գերազանց» է գնահատվել 8 դպրոցներում: Ամենաբարձր արդյունքը՝ Գերազանց՝ գրանցվել է Սիսիանի հ․ 4 հիմնական դպրոցում, ամենացածր արդյունքը՝ Բավարար՝ Գյումրու հ․ 40 հիմնական դպրոցում:

Համադրվել են Կարողունակությունների ձևավորում բաղադրիչի գնահատման արդյունքներն ըստ առարկաների և գնահատման բնութագրիչների (Գծապատկեր 9):

***Գծապատկեր 9***

Համաձայն գծապատկեր 9-ի տվյալների՝ գնահատման արդյունքները ցածր են հայոց լեզվից: 30 դպրոցների գնահատված ուսուցիչների միջին գնահատականներն, ըստ Կարողունակությունների ձևավորում բաղադրիչի բնութագրիչների, գտնվում են 3-ից 3.3 միջակայքում, այսինքն գնահատվել են Լավ:

Ըստ Կարողունակությունների ձևավորում բաղադրիչի համեմատաբար ***ցածր գնահատված ուսուցիչների մասով դասալսողները նշել են՝***

* դասավանդման գործընթացում սովորողների կարողունակությունների ձևավորման աշխատանքները մասամբ են համապատասխանում պահանջներին,
* ոչ բոլոր սովորողներն են ունեցել սեփական կարծիքը հայտնելու հնարավորություն,
* քննադատական և ստեղծագործական մտածողության, ինքնուրույնության և համագործակցության ձևավորմանն ուղղված ռազմավարություններ մասամբ են կիրառվել,
* չեն տրվել քննադատական և ստեղծագործական մտածողությունը զարգացնող խնդիրներ ու առաջադրանքներ,
* չեն պահանջվել հիմնավորված պատասխաններ, չեն կիրառվել քննադատական և ստեղծագործական միտքը խթանող մեթոդներ,
* ոչ բոլոր դեպքերում է համագործակցություն տեղի ունեցել, իսկ իրականացված խմբային աշխատանքներում ոչ բոլոր սովորողներն են ներգրավվել:

***Բարձր գնահատված ուսուցիչների մոտ պատկերն այսպիսին է՝***

* դասավանդողների կողմից հաճախ հանձնարարվում են քննադատական, ստեղծագործական միտքը զարգացնող աշխատանքներ,
* ուսուցիչների կողմից հանձնարարված խմբային կամ զույգային աշխատանքները նպաստում են սովորողների համագործակցային կարողությունների զարգացմանն ու միջանձնային հարաբերությունների ձևավորմանը,
* ստեղծում են զույգերով, խմբերով աշխատելու հնարավորություններ, որոնք նպաստում են նաև համագործակցային կարողությունների և միջանձնային հարաբերությունների ձևավորմանը՝ հանդուրժողականությանն ու ընկերասիրությանը,
* սովորողներին տալիս են տարբեր դերեր և պարտականություններ, որոնք էական նշանակություն ունեն դասի յուրացման համար և նպաստում են աշակերտակենտրոն ուսուցմանը։

|  |
| --- |
| ***Դասալսող մասնագետների կողմից տրամադրվել է մեթոդական աջակցություն՝ սովորողների քննադատական և ստեղծագործական մտածողությունը զարգացնելու, խմբային առաջադրանքներ կիրառելու վերաբերյալ։ Առաջարկվել է՝***   * ***պարբերաբար հանձնարարել քննադատական և ստեղծագործական մտածողությունը զարգացնող առաջադրանքներ,*** * ***խմբային աշխատանքի ժամանակ սահմանել միջանձնային հարաբերությունները կարգավորող կանոններ,*** * ***հնարավորության տալ սովորողներին ստանձնել առանձին դերեր, պարտականություններ,*** * ***յուրաքանչյուր դասից առաջ սահմանել հստակ նպատակներ և հասնել համապատասխան վերջնարդյունքներին,*** * ***դասի ընթացքը արդիականացնել, կապել առօրյայի հետ,*** * ***ուսումնասիրել «Քննադատական մտածողության զարգացումը կարդալու և գրելու միջոցով» ծրագրի մեթոդական նյութերը, կարողունակահեն և ակտիվ ուսումնառությանը վերաբերող մեթոդական գրականություն։*** |

Այսպիսով, դասերի արդյունավետության միջին գնահատականներն, ըստ դասալսումների արդյունքների, ներկայացվում են գծապատկեր 10-ում.

***Գծապատկեր 10***

Միջին գնահատականներն, ըստ դպրոցների, ներկայացված են գծապատկերներ 11-ում և 12-ում:

***Գծապատկեր 11***

Հայոց լեզվի դասերի արդյունավետության միջին գնահատականն ըստ դասալսումների արդյունքների (գծապատկեր 11) «Գերազանց» և «Լավ» են գնահատվել 27 դպրոցներում: Ամենաբարձր արդյունքը՝ Գերազանց՝ գրանցվել է Երևանի հ․ 177 հիմնական դպրոցում, ամենացածր արդյունքը՝ Բավարար՝ Չարենցավանի հ․ 3 հիմնական դպրոցում:

***Գծապատկեր 12***

Մաթեմատիկայի դասերի արդյունավետության միջին գնահատականն, ըստ դասալսումների արդյունքների (գծապատկեր 12), «Գերազանց» են գնահատվել 8, «Լավ»՝ 16, Բավարար՝ 6 դպրոցներում: Ամենաբարձր արդյունքը՝ Գերազանց՝ գրանցվել է Մեծամորի հ․ 1 հիմնական դպրոցում, ամենացածր արդյունքը՝ Բավարար՝ Չարենցավանի հ․ 3 և Վարդենիսի հ․ 4 հիմնական դպրոցներում:

Դասալսողների կողմից տրամադրված դիտարկումների, եզրակացությունների, որակական տվյալների վերլուծության արդյունքում առանձնացված հիմնական խնդիրներն, ըստ բնութագրիչների, այսպիսին են.

***Ա) Ուսումնական նպաստավոր միջավայր***

* Դասավանդման գործընթացում հազվադեպ են կիրառվում ուսումնաօժանդակ բազմազան նյութեր, հաճախ միայն դասագրքով են առաջնորդվում:
* ՏՀՏ միջոցները դասավանդման գործընթացում կա՛մ չեն կիրառվում, կա՛մ արդյունավետ չեն կիրառվում:
* Դասարանի կահավորանքը հաճախ հարմարեցված չէ ուսումնական գործունության տեսակներին, ինչպես նաև սովորողների կարիքներին:
* Դասավանդման գործընթացում սովորողների նկատմամբ հարգանքի դրսևորումը, հաղորդակցման մշակույթն ունի բարելավման անհրաժեշտություն:
* Դասաժամը հաճախ չի օգտագործվում արդյունավետ դասի ոչ ճիշտ պլանավորման, մասնավորապես՝ ժամանակի ոչ ճիշտ բաշխման հետևանքով, որոշ դեպքերում էլ առկա են դասարանի կառավարման խնդիրներ:
* Հաճախ դասարանում չեն սահմանվում աշխատանքային հստակ կանոններ՝ ուսումնական գործունեության տարբեր տեսակներին համապատասխան:

***Բ) Դասավանդում***

* Դասերին հաճախ չեն ներկայացվում կամ հստակ սահմանվում դասի նպատակները, վերջնարդյունքները, ինչպես նաև որոշ դեպքերում դասարանական հանձնարարականները, հարցադրումները, կիրառվող մեթոդները միտված չեն վերջնարդյունքների ամբողջական ապահովմանը:
* Որոշ դեպքերում դասերը չեն արտացոլում միջառարկայական կապերը և առօրյայի հետ կապը, կիրառական նշանակություն ունեցող հարցեր և առաջադրանքներ հազվադեպ են առաջադրվում:
* Ոչ բոլոր սովորողներն են ներգրավված դասերին, կան պասիվ սովորողներ:
* Սովորողների ընկալման կամ իմացության մակարդակի ստուգումը հաճախ մակերեսային է իրականացվում, չեն պահանջվում հիմնավորումներ:
* Չեն կիրառվում գնահատման տարբեր ձևեր և մեթոդներ, մասնավորապես՝ ձևավորող գնահատում գրեթե չի իրականացվում, հաճախ գնահատականները չեն հիմնավորվում, մեկնաբանվում, սովորողների առաջընթացը, հաջողությունները հազվադեպ են մատնանշվում. խրախուսման ձևեր հազվադեպ են կիրառվում:
* Հետադարձ կապի ապահովումը հիմնականում թույլ է, տնային առաջադրանքները ոչ միշտ են ստուգվում, ոչ բոլոր անհասկանալի հարցերին է անդրադարձ կատարվում:

***Գ) Կարողունակությունների ձևավորում***

* Ոչ բոլոր դեպքերում են առաջադրվող հարցերն ու առաջադրանքները միտված չեն սովորողների քննադատական և ստեղծագործական մտածողության զարգացմանը.
* Հաճախ հնարավորություն չի ընձեռվում սովորողներին ինքնուրույն գտնել իրենց սխալները, գտնել նորարար և ինքնատիպ լուծումներ, հարցերին տալ հիմնավորումներ.
* Ոչ միշտ են սովորողներին տրվում իրենց սեփական կարծիքը հայտնելու, ընտրության, դերեր և պարտականություններ ստանձնելու հնարավորություններ:
* Համագործակցային մթնոլորտի ձևավորմանը նպաստող ուսումնական գործունեության տեսակների ընտրությունը երբեմն նպատակային չի իրականացվում:

***4. ՈՒՍՈՒՑՉԻ ՏՀՏ ԻՄԱՑՈՒԹՅՈՒՆՆ ՈՒ ԿԻՐԱՌՈՒՄԸ ՈՒՍՈՒՑՄԱՆ ԸՆԹԱՑՔՈՒՄ***

Դասալսողների կողմից գնահատվել են նաև ուսուցիչների ՏՀՏ իմացությունն ու կիրառումը ուսուցման ընթացքում: Գնահատման արդյունքները ներկայացված են գծապատկեր 13-ում:

***Գծապատկեր 13***

Ըստ գծապատկեր 15-ի տվյալների՝ հայոց լեզվի 6 (5%) և մաթեմատիկայի 4 (4%) ուսուցիչների ՏՀՏ իմացությունը Անբավարար է գնահատվել: Գնահատման միջինացված արդյունքներն, ըստ դպրոցների, ներկայացված են գծապատկերներ 14-ում և 15-ում:

***Գծապատկեր 14***

Հայոց լեզվի ուսուցիչների ՏՀՏ իմացությունը «Գերազանց» է գնահատվել 5, «Լավ»՝ 17, Բավարար՝ 8 դպրոցներում:

Ամենաբարձր արդյունքը՝ Գերազանց՝ գրանցվել է Մեծամորի հ․ 1 հիմնական դպրոցում, ամենացածր արդյունքը՝ Բավարար՝ Գյումրու հ․ 40 հիմնական դպրոցում:

***Գծապատկեր 15***

Մաթեմատիկայի ուսուցիչների ՏՀՏ իմացությունը «Գերազանց» է գնահատվել 7, «Լավ»՝ 14, Բավարար՝ 9 դպրոցներում:

Ամենաբարձր արդյունքը՝ Գերազանց՝ գրանցվել է Վաղարշապատի հ․ 3 հիմնական դպրոցում, ամենացածր արդյունքը՝ Բավարար՝ Հրազդանի հ․ 12, Ալավերդու հ․ 2, Գյումրու հ․ 40, Արտաշատի հ․ 1 և Վանաձորի հ․ 2 հիմնական դպրոցներում (հավասար):

***5. Կորելացիոն վերլուծություն***

***Կորելյացիոն վերլուծություն*** է իրականացվել հայոց լեզվի և մաթեմատիկայի դասաժամերին ձևաթղթի բաղադրիչների և դրանց բնութագրիչների միջին գնահատականների միջև: Ավելի մեծ կորելյացիոն գործակիցը վկայում է բնութագրիչների միջև կապի առկայության մասին: Այսինքն, ըստ առաջին բնութագրիչի՝ համեմատաբար բարձր գնահատված դպրոցները համեմատաբար բարձր են գնահատվել նաև ըստ երկրորդ բնութագրիչի:

Դասի խթանում, Դասարանի կահավորանք և Նյութի ընկալում, Նյութի ընկալում և «Հետադարձ կապ» բնութագրիչների միջին գնահատականների կապի կորելյացիոն գործակիցները ներկայացված են աղյուսակ 3-ում.

***Աղյուսակ 3***

|  |  |  |  |
| --- | --- | --- | --- |
| ***Ուսումնական նպաստավոր միջավայր և Դասավանդում բաղադրիչների կորելյացիոն կապը գնահատման բնութագրիչների հետ*** | | | |
| ***Առարկաներ/ բնութագրիչներ*** | ***Դասարանի կահավորանք- դասի խթանում*** | ***Դասարանի կահավորանք- Նյութի ընկալում*** | ***Նյութի ընկալում-Հետադարձ կապ*** |
| ***Հայոց լեզու*** | ***0․520*** | ***0․208*** | ***0․483*** |
| ***Մաթեմատիկա*** | ***0․609*** | ***0․584*** | ***0․865*** |

Համաձայն աղյուսակի տվյալների՝ նշված բնութագրիչների գնահատման միջին արդյունքների միջև կապն առավել արտահայտված է մաթեմատիկայի դասաժամերին (գծապատկեր 16)։

***Գծապատկեր 16***

Դասարանի և դասաժամի կառավարում և Դասի խթանում, Դասարանի և դասաժամի կառավարում և Նյութի ընկալում, Դասարանի և դասաժամի կառավարում և Հետադարձ կապ, ինչպես նաև Դասարանի և դասաժամի կառավարում և Տնային աշխատանք բնութագրիչների գնահատման միջին արդյունքների դեպքում ունենք հետևյալ պատկերը․

***Աղյուսակ 4***

|  |  |  |  |  |
| --- | --- | --- | --- | --- |
| ***Ուսումնական նպաստավոր միջավայր բաղադրիչի Դասարանի և դասաժամի կառավարում բնութագրիչի և Դասավանդում բաղադրիչի Դասի խթանում, Նյութի ընկալում, Հետադարձ կապ և Տնային աշխատանք գնահատման բնութագրիչների կորելյացիոն կապ*** | | | | |
| ***Առարկաներ/ բնութագրիչներ*** | ***Դասարանի և դասաժամի կառավարում - Դասի խթանում*** | ***Դասարանի և դասաժամի կառավարում –*** ***Նյութի ընկալման ստուգում և գնահատում*** | ***Դասարանի և դասաժամի կառավարում – Հետադարձ կապ*** | ***Դասարանի և դասաժամի կառավարում –*** ***Տնային աշխատանք*** |
| ***Հայոց լեզու*** | ***0.554*** | ***0.543*** | ***0.906*** | ***0.637*** |
| ***Մաթեմատիկա*** | ***0.791*** | ***0.698*** | ***0.778*** | ***0.533*** |

Բնականաբար, *Դասի խթանում, Նյութի ընկալում, Հետադարձ կապ և Տնային աշխատանք բնութագրիչների* միջին գնահատականները պետք է կապի մեջ լինեն *Դասարանի և դասաժամի կառավարում բնութագրիչի* գնահատման միջին արդյունքների հետ, սակայն կորելյացիոն վերլուծությունը (աղյուսակ 3) ցույց է տալիս, որ և՛ հայոց լեզվի, և՛ մաթեմատիկայի դասաժամերին կապն առավել արտահայտված է *Դասարանի և դասաժամի կառավարում* և *Հետադարձ կապ* բնութագրիչների միջև (գծապատկեր 17)։

***Գծապատկեր 17***

***Գծապատկեր 18***

Կորելյացիոն վերլուծություն է իրականացվել հայոց լեզվի և մաթեմատիկայի դասաժամերին բոլոր 3՝ *Ուսումնական նպաստավոր միջավայր,* Դասավանդում և *Կարողունակությունների ձևավորում* բաղադրիչների միջև։ Կորելյացիայի գործակիցներն՝ ըստ բաղադրիչների և առարկաների՝ ներկայացված են աղյուսակ 5-ում.

***Աղյուսակ 5***

|  |  |  |
| --- | --- | --- |
| ***Բաղադրիչների կորելյացիոն կապը գնահատման բնութագրիչների հետ*** | | |
| ***Առարկա/Բաղադրիչ*** | ***Ուսումնական նպաստավոր միջավայր–Դասավանդում*** | ***Դասավանդում–Կարողունակությունների ձևավորում*** |
| ***Հայոց լեզու*** | ***0.706*** | **0.792** |
| ***Մաթեմատիկա*** | ***0.843*** | **0.729** |

Համաձայն աղյուսակի տվյալների, բոլոր երեք բաղադրիչներն էլ կապված են միմյանց հետ, ազդում են միմյանց վրա և հետևաբար սովորողների *Կարողունակությունների ձևավորման* վրա ազդում են ինչպես *Ուսումնական նպաստավոր միջավայր,* այնպես էլ *Դասավանդում* բնութագրիչների բոլոր բաղադրիչները։ Կորելյացիոն վերլուծությունը նաև (աղյուսակ 5) ցույց է տալիս, որ հայոց լեզվի դասաժամերին կապը առավել արտահայտված է *Դասավանդում–Կարողունակությունների ձևավորում* բաղադրիչների միջև (գծապատկեր 19), իսկ մաթեմատիկայի դասաժամերին՝ *Ուսումնական նպաստավոր միջավայր–Դասավանդում* բաղադրիչների միջև (գծապատկեր 20):

***Գծապատկեր 19***

***Գծապատկեր 20***

***6. ԳՐԱՎՈՐ ԱՇԽԱՏԱՆՔՆԵՐԻ ԱՐԴՅՈՒՆՔՆԵՐ***

Ուսուցիչների գնահատման բնութագրիչներից են նաև՝

* ուսուցիչների դասավանդած 6-րդ, 9-րդ և 11-րդ դասարաններում ստուգման ընթացքում տրված գրավոր աշխատանքներից Անբավարար գնահատված սովորողների միջին տոկոսային թվի հաշվարկային միավորը,
* ստուգման ընթացքում տրված գրավոր աշխատանքների «Անբավարար» գնահատականների և նույն սովորողների՝ տվյալ առարկայի նախորդ տարվա տարեկան «Անբավարար» գնահատականների տարբերության հաշվարկային միավորը:

Նշված բնութագրիչներից առաջինի դեպքում գնահատումն իրականացվել է հետևյալ կերպ՝ եթե ուսուցչի դասավանդած դասարաններում տեսչական մարմնի կողմից տրված գրավոր աշխատանքներից Անբավարար գնահատված սովորողների տոկոսային թվերի (ըստ դասարանների) միջինը 0-10% միջակայքում է, ապա ուսուցիչն, ըստ այդ բնութագրիչի, գնահատվել է 4 միավոր՝ Գերազանց, 11-20%-ի դեպքում՝ 3՝ Լավ, 21-35%-ի դեպքում՝ 2՝ Բավարար, 36% և ավելիի դեպքում՝ 1 միավոր՝ Անբավարար:

Երկրորդ բնութագրիչի պարագայում՝ եթե ուսուցչի դասավանդած դասարաններում տեսչական մարմնի կողմից տրված գրավոր աշխատանքից և նույն առարկայի նախորդ տարվա տարեկան Անբավարար գնահատված սովորողների տոկոսային թվերի տարբերությունը 0-10% միջակայքում է, ապա ուսուցիչն, ըստ այդ բնութագրիչի, գնահատվել է 4 միավոր՝ Գերազանց, 11-20%-ի դեպքում՝ 3՝ Լավ, 21-35%-ի դեպքում՝ 2՝ Բավարար, 36% և ավելիի դեպքում՝ 1 միավոր՝ Անբավարար:

Տեսչական մարմնի կողմից իրականացված ստուգումների շրջանակում տրվել են գրավոր աշխատանքներ «Մաթեմատիկա» («Հանրահաշիվ», «Երկրաչափություն») և «Հայոց լեզու» (Մայրենի) առարկաներից *(«Հայոց լեզու» առարկայից` թելադրություն, «Մաթեմատիկա» առարկայից՝ գրավոր առաջադրանքներ (նախորդ դասարանի անցած նյութին համապատասխան))*:

Հայոց լեզվի թելադրությանը մասնակցած 3316 սովորողներից Գերազանց են գնահատվել 320-ը (9․7%), Լավ՝ 1091-ը (32.9%), Բավարար՝ 1011-ը (30․5%), Անբավարար՝ 894 (27%):

Մաթեմատիկայի գրավոր աշխատանքին մասնակցած 3589 սովորողներից (Գծապատկեր 19) Գերազանց են գնահատվել 182-ը (5.1%), Լավ՝ 504-ը (14%), Բավարար՝ 1437-ը (40%), Անբավարար՝ 1466 (40․8%):

Հայոց լեզվի և մաթեմատիկայի գրավոր աշխատանքների գրավոր աշխատանքների արդյունքները ներկայացված են գծապատկեր 21-ում։

***Գծապատկեր 21***

Միջին գնահատականը հայոց լեզվից կազմել է 5.4, մաթեմատիկայից՝ 4․4 միավոր (10 միավորային սանդղակում):

***7. ԳՆԱՀԱՏՈՒՄ***

Ինչպես արդեն իսկ նշվել է՝ ուսուցիչների գնահատումն իրականացվել է 4 միավորային սանդղակով (4՝ «Գերազանց», 3՝ «Լավ», 2՝ «Բավարար», 1՝ «Անբավարար»)՝ ըստ ուսուցիչների ՏՀՏ իմացության և ուսուցման ընթացքում դրա կիրառման, դասերի արդյունավետության, տեսչական մարմնի կողմից տրված գրավոր աշխատանքների արդյունքների, գնահատականների համադրման բնութագրիչների:

Հայոց լեզվի 116 ուսուցիչներից «Գերազանց» են գնահատվել 22-ը (19%), «Լավ»` 56-ը (48%), «Բավարար»` 37-ը (32%), «Անբավարար»` 1-ը (1%):

Մաթեմատիկայի 108 ուսուցիչներից «Գերազանց» են գնահատվել 16-ը (15%), «Լավ»` 39-ը (36%), «Բավարար»` 52-ը (48%), «Անբավարար»` 1-ը (1%) (գծապատկեր 22):

***Գծապատկեր 22***

Ինչպես ներկայացված է գծապատկեր 22-ում՝ երկու առարկաների դեպքում էլ «Անբավարար» են գնահատվել ուսուցիչների 1%-ը, դասավանդման արդյունավետությունը բարձր չէ մաթեմատիկայի ուսուցիչների մոտ:

Հայոց լեզվի ուսուցիչների միջին գնահատականներն, ըստ դպրոցների, ներկայացված են գծապատկեր 23-ում.

***Գծապատկեր 23***

Ըստ գծապատկեր 23-ի տվյալների՝ ուսուցիչների գնահատման արդյունքները ամենաբարձրն են Երևանի հ․ 51 հիմնական դպրոցում (գնահատման արդյունքում «Գերազանց» են գնահատվել բոլոր 6 (100%)), ամենացածրը՝ Երևանի հ․ 131 հիմնական դպրոցում (6 գնահատված ուսուցիչներից 1-ը գնահատվել է «Անբավարար», 5-ը՝ «Բավարար»):

Մաթեմատիկայի ուսուցիչների միջին գնահատականներն, ըստ դպրոցների, ներկայացված են գծապատկեր 24-ում.

***Գծապատկեր 24***

Ըստ գծապատկեր 24-ի տվյալների՝ ուսուցիչների գնահատման արդյունքները ամենաբարձրն են Երևանի հ․ 51 հիմնական դպրոցում (գնահատման արդյունքում «Գերազանց» են գնահատվել բոլոր 5 ուսուցիչները (100%)), ցածր՝ «Բավարար» արդյունք է գրանցվել 14 դպրոցներում:

Միջին գնահատականը Անբավարար գնահատված դպրոցներ չկան թե՛ հայոց լեզվից, թե՛ մաթեմատիկայից:

***8. ԵԶՐԱԿԱՑՈՒԹՅՈՒՆ***

Ուսուցիչների գնահատման միջին արդյունքները հայոց լեզվից 2.9 («Լավ»), իսկ մաթեմատիկայից՝ 2.7 («Լավ») են: Ստուգումների շրջանակում սովորողներին տրված գրավոր աշխատանքների գնահատման միջին արդյունքները հայոց լեզվից 5.4 («Բավարար») է, մաթեմատիկայից՝ 4.4 միավոր («Բավարար»):

Դասալսումների և սովորողների գրավոր աշխատանքների որակական և քանակական արդյունքների վերլուծությունը ցույց է տալիս, որ չնայած ընդհանուր առմամբ Անբավարար գնահատված դպրոցներ չկան, այնուամենայնիվ, դասավանդման և ուսումնառության գործընթացում առկա են որոշակի խնդիրներ:

Վերլուծության արդյունքները հիմք են տալիս եզրակացնելու, որ ***սովորողների առաջադիմությունը ուղիղ համեմատական է դասավանդման գործընթացի որակին:***

Ըստ վերլուծության արդյունքների՝ առկա է հետևյալ պատկերը.

* ուսումնական միջավայրի գնահատման միջին արդյունքը և՛ հայոց լեզվի, և՛ մաթեմատիկայի դասերին կազմել է 3.4 («Լավ»), սակայն որակական վերլուծության արդյունքում պարզվել է, որ ուսումնական միջավայրը դպրոցներում բարելավման կարիք ունի՝ ուսումնաօժանդակ նյութերի բազմազանեցման, դրանք բոլոր սովորողների կարիքներին համապատասխանեցման, ՏՀՏ գործիքների կիրառման արդյունավետության բարձրացման, դասերին աշխատանքային կանոնների հստակ սահմանման և ժամանակի կառավարման ուղղություններով.
* Ուսումնական նպաստավոր միջավայր բաղադրիչը և՛ հայոց լեզվի, և՛ մաթեմատիկայի ուուցիչների մոտ բարձր է գնահատվել՝ ըստ *Հաղոդակցական մշակույթ բնութագրիչի:* Միևնույն ժամանակ հայոց լեզվի այն ուսուցիչները, որոնց դասերին բարձր է գնահատվել *հաղորդակցման մշակույթը*, համեմատաբար բարձր է գնահատվել նաև *դասարանի կահավորանքը,* իսկ մաթեմատիկայի ուսուցիչների մոտ՝ *դասարանի և դասաժամի կառավարումը*.
* դասավանդման գործընթացի գնահատման միջին արդյունքը երկու առարկաների դեպքում էլ կազմել է 3.3 («Լավ»), սակայն որակական վերլուծության արդյունքում պարզվել է, որ դասավանդումը դպրոցներում բարելավման անհրաժեշտություն ունի՝ դասին սովորողների ներգրավման, դասավանդման և ուսումնառության բազմազան մեթոդների կիրառման, նյութի ընկալման և տնային առաջադրանքների խորքային ստուգման ու գնահատման տարբեր տեսակների և մեթոդների, խրախուսման ձևերի արդյունավետ կիրառման, հետադարձ կապի ապահովման ուղղություններով.
* դասավանդողի կողմից կարողունակությունների ձևավորմանը նպաստող գործընթացի գնահատման միջին արդյունքը հայոց լեզվի դեպքում կազմել է 3.3 («Լավ»), մաթեմատիկայի դասերին՝ 3․1 («Լավ») միավոր, սակայն որակական վերլուծության արդյունքում պարզվել է, որ դպրոցն անհրաժեշտություն ունի վերանայելու և բարելավելու դասավանդման մեթոդաբանությունը՝ քննադատական մտածողության և ինքնուրույնության ձևավորման համատեքստում.
* ըստ Դասավանդում բաղադրիչի՝ և՛ հայոց լեզվից, և՛ մաթեմատիկայից առավել բարձր են գնահատվել այն ուսուցիչները, որոնք մեծ ուշադրություն են դարձնում տնային աշխատանքի և հետադարձ կապի ապահովման ուղղություններով․
* Կարողունակությունների ձևավորումը համեմատաբար բարձր է գնահատվել հայոց լեզվի այն ուսուցիչների մոտ, ովքեր բարձր են գնահատվել ըստ Քննադատական և ստեղծագործական մտածողություն բնութագրիչի, իսկ մաթեմատիկայի ուսուցիչները ավելի մեծ ուշադրություն են դարձնում սովորողների քննադատական և ստեղծագործական մտածողության զարգացման վրա՝ կարևորում են նրանց ինքնուրույնությունն ու համագործակցությունը.
* ուսուցիչների ՏՀՏ իմացության միջին գնահատականը և՛ հայոց լեզվի, և՛ մաթեմատիկայի դասերին կազմել է 2.7 («Լավ») միավոր.
* հայոց լեզվի ուսուցիչների միջին գնահատականն, ըստ տեսչական մարմնի կողմից տրված գրավոր աշխատանքների արդյունքների, կազմել է Գերազանց՝ 14 **(47%),** Անբավարար՝ 13 **(43%)** դպրոցներում.
* մաթեմատիկայի ուսուցիչների միջին գնահատականն, ըստ տեսչական մարմնի կողմից տրված գրավոր աշխատանքների արդյունքների, Գերազանց գնահատվել է **9** դպրոցում **(30%),** Անբավարար է գնահատվել **20** (67%) դպրոցներում.
* հայոց լեզվի ուսուցիչների միջին գնահատականն, ըստ գրավոր աշխատանքների և տարեկան գնահատականների համադրման արդյունքների, կազմել է Գերազանց՝ 15 (50%), Անբավարար՝ 11 (37%) դպրոցներում.
* մաթեմատիկայի ուսուցիչների միջին գնահատականն, ըստ գրավոր աշխատանքների և տարեկան գնահատականների համադրման արդյունքների, Գերազանց գնահատվել է 9 (30%) դպրոցներում, Անբավարար է գնահատվել՝ 20 (67%) դպրոցներում:

Դպրոցներում իրականացված գնահատման արդյունքների վերաբերյալ վերլուծությունները՝ սովորողների առաջադիմության և դասավանդման արդյունավետության բարձրացմանը միտված առաջարկներով, տրամադրվել են դպրոցների տնօրեններին: Առաջարկները հիմնականում վերաբերել են ուսումնական նպաստավոր միջավայրի և դասավանդման գործընթացի բարելավմանը, սովորողների ինքնուրույնության, համագործակցության, քննադատական և ստեղծագործական մտածողության զագացմանը նպաստող կարողունակությունների ձևավորմանը:

ՌԳՍՊՎԳ վարչություն

1. *Սովորողների առարկայական գիտելիքները գնահատելու նպատակով դասալսումները իրականացվել են «Հայոց լեզու» և «Մաթեմատիկա» («Հանրահաշիվ», «Երկրաչափություն») առարկաներից 6-րդ, 9-րդ և 11-րդ դասարաններում, որտեղ տրվել են նաև գրավոր աշխատանքներ: Առարկաների ընտրությունը պայմանավորվում է նրանով, որ թե՛ հայոց լեզուն, թե՛ մաթեմատիկան Հանրակրթության պետական չափորոշչով պարտադիր ուսուցման համար սահմանված հիմնական առարկաների՝ «Հայոց լեզու և գրականություն», «Մաթեմատիկա», «Հայոց պատմություն», «Օտար լեզու», ցանկում են: Դրանք հիմնարար առարկաներ են, որոնք ունեն երաշխավորված ժամաքանակ բոլոր դպրոցներում՝ անկախ դպրոցի կազմակերպաիրավական ձևից:* [↑](#footnote-ref-1)